Siin paigus on elatud aastasadu. On ilusad talunimed: Maasiksaare, Kaasiksaare, Käänu, Mäeotsa, Väljaotsa, Metsavahi, Linnu, Vaini, Allika, Kaldu, Kadaka, Tihassilla, Tammõue, Kulli. Minu kodutalu kandis esiisade nime - Kobra Jüri. Vanaisa rääkis viguriga jutte ja oli nutikas peremees. Ristiti Kobra-Rebaseks. Oskas raha hoida ja juurde teenida. Kodakondsetel käed rüpes seista ei lastud. Kasvatati  vilja, sigu, lehmi, lambaid, hobuseid ja kanu. Peeti mesilasi. Talutoodangust sai pere söönuks ja müügist tuli raha. Peale suure, rehealusega ehitatud talumaja, oli veel seitse muud hoonet. Neist kõige uhkem oli maakividest loomalaut koos karjaköögi ja hobusetalliga ning selle vastas palkseintega sigala. Sõja esimesel kuul põletati kahe rinde vahele jäänud taluhooned maani maha. Aasta hiljem oli üles ehitatud loomalaut ja ajutiseks elamiseks saun, mille tagakambris minagi sündisin.